טיאנה ברטולטה

טיאנה מדיסון ברטולטה (באנגלית: Tianna Madison Bartoletta; נולדה ב-30 באוגוסט 1985) היא אתלטית אמריקאית, האלופה האולימפית (ריו דה ז'ניירו 2016), פעמיים אלופת עולם (הלסינקי 2005 ובייג'ינג 2015), אלופת עולם באולם (מוסקבה 2006) ופעמיים אלופת ארצות הברית (2015 ו-2017) בקפיצה לרוחק. פעמיים אלופה אולימפית (לונדון 2012 וריו דה ז'ניירו 2016) ושיאנית עולם הנוכחית (2020), בריצת שליחות 4x100 מטר. אלופת ארצות הברית (2014) בריצת 100 מטר ו-3 פעמים אלופת ארצות הברית באולם (2012, 2014 ו-2015) בריצת 60 מטר. ברטולטה נולדה באוהיו, בתם של רוברט וג'ו-אן מדיסון. כנערה הצטיינה בענפי אתלטיקה שונים וזכתה באליפות אוהיו לתיכונים בקפיצה לרוחק, ריצת 100 מטר, ריצת 200 מטר ובמרוץ שליחות 100X4 מטר. ב-2004 זכתה באליפות ארצות הברית לנוער בקפיצה לרוחק. היא למדה והתאמנה באוניברסיטת טנסי וב-2005 זכתה באליפות ה-NCAA בקפיצה לרוחק באצטדיון ובאולם. באליפות העולם שנערכה בהלסינקי בשנת 2005 היא זכתה במדליית זהב בקפיצה לרוחק בתוצאה של 6.89 מטר, לפני טטיאנה קוטובה מרוסיה (6.79 מטר) שנפסלה יותר מאוחר על אימרוץ, אוניס ברבר מצרפת (6.76 מטר) ויארגליס סביניה מקובה שקיבלה את הארד (6.69 מטר). באליפות העולם באולם שהתקיימה ב-2006 במוסקבה קבעה שיא אישי של 6.80 מטר, היא זכתה תחילה במדליית כסף, אך ב-2013 הוענקה לה מדליית הזהב לאחר שזו נשללה מהמנצחת המקורית טטיאנה קוטובה בשל אמרוץ. באליפות העולם שנערכה באוסקה, יפן בסוף אוגוסט 2007 היא סיימה במקום עשירי בקפיצה לרוחק בתוצאה של 6.47 מטר. היא לא הצליחה להעפיל לאולימפיאדת בייג'ינג (2008) ולא לשתי אליפויות העולם (ברלין 2009 ודאיגו 2011) ובעקבות רצף הכישלונות היא החליפה מאמן ועברה לפלורידה. באליפות ארצות הברית שנערכה בסוף פברואר 2012 היא זכתה במדליית זהב בריצת 60 מטר בתוצאה של 7.02 שניות. שבועיים לאחר מכן, באליפות העולם באולם שנערכה באיסטנבול ב-11 במרץ אותה שנה היא זכתה במדליית ארד בריצת 60 מטר בתוצאה של 7.09 שניות, אחרי ורוניקה קמפבל-בראון מג'מייקה (7.01 שניות) ומיוריאל אאורה מחוף השנהב (7.04 שניות). באולימפיאדת לונדון (2012) היא זכתה במדליית זהב בריצת שליחות 4x100 מטר ביחד עם אליסון פליקס, ביאנקה נייט וכרמליטה ג'טר בשיא עולם חדש של 40.82 שניות, לפני ג'מייקה שקבעה שיא לאומי חדש של 41.41 שניות ואוקראינה שאף היא קבעה שיא לאומי חדש של 42.04 שניות. הרביעייה האמריקאית ניפצה ביותר מחצי שנייה, את שיא העולם הוותיק בן 27 השנים של מזרח גרמניה (41.37 שניות). נוסף לכך, היא סיימה רביעית בריצת 100 מטר בשיא אישי של 10.85 שניות, 4 מאיות איטי מוורוניקה קמפבל-בראון שזכתה במדליית ארד. לאחר המשחקים האולימפיים בלונדון עשתה הסבה למזחלות במטרה להשתתף באולימפיאדת סוצ'י (2014), אך לא הצליחה להתקבל לסגל הנבחרת. באליפות ארצות הברית באולם שנערכה בסוף פברואר 2014 היא זכתה במדליית זהב בריצת 60 מטר בתוצאה של 7.08 שניות. שבועיים לאחר מכן, באליפות העולם באולם שהתקיימה בסופוט שבפולין היא זכתה במדליית ארד בריצת 60 מטר בתוצאה של 7.06 שניות, אחרי שלי-אן פרייזר-פרייס מג'מייקה (6.98 שניות) ומיוריאל אאורה (7.01 שניות). באליפות ארצות הברית שנערכה בסוף יוני אותה שנה היא זכתה במדליית זהב בריצת 100 מטר בתוצאה של 11.15 שניות. בגביע הביניבשתי שנערך במרקש, מרוקו בספטמבר אותה שנה היא זכתה עבור נבחרת האמריקות במדליית ארד בקפיצה לרוחק (6.45 מטר) ובמדליית זהב בריצת שליחות 4x100 מטר. באליפות ארצות הברית באולם שנערכה בסוף פברואר 2015 זכתה ברטולטה בפעם השנייה ברציפות והשלישית בכלל במדליית זהב בריצת 60 מטר בתוצאה של 7.08 שניות. באליפות ארצות הברית שנערכה יוג'ין אורגון בסוף יוני אותה שנה היא זכתה במדליית זהב בקפיצה לרוחק בשיא אישי חדש של 7.12 מטר. באליפות העולם שנערכה בבייג'ינג ב-28 באוגוסט אותה שנה היא זכתה במדליית זהב בקפיצה לרוחק בשיא אישי חדששל 7.14 מטר, לפני שארה פרוקטור מבריטניה שקבעה שיא לאומי חדש של 7.07 מטר ואיוונה שפאנוביץ' שאף היא קבעה שיא לאומי חדש של 7.01 מטר. למעשה עד לקפיצה השישית והאחרונה היא דורגה במקום שלישי רביעי (6.95 מטר) ורק בקפיצה השישית והאחרונה היא עלתה למקום הראשון. במבחנים האמריקאיים לקראת אולימפיאדת ריו דה ז'ניירו (2016) היא סיימה שנייה בריצת 100 מטר בשיא אישי של 10.78 שניות ושנייה בקפיצה לרוחק בתוצאה של 7.02 מטר. במשחקים האולימפיים עצמם, היא זכתה בשתי מדליות זהב, בקפיצה לרוחק בשיא אישי חדש של 7.17 מטר, לפני האלופה היוצאת בת ארצה בריטני ריס (7.15 מטר) ואיוונה שפאנוביץ' מסרביה (7.08 מטר) ובריצת שליחות 4x100 מטר ביחד עם אליסון פליקס, אינגליש גרדנר וטורי בואי בתוצאה השנייה בטיבה בכל הזמנים של 41.01 שניות, לפני ג'מייקה (41.36 שניות) ובריטניה שקבעה שיא לאומי חדש של 41.77 שניות. נוסף לכך, היא סיימה במקום תשיעי בריצת 100 מטר בתוצאה של 11.00 שניות. באליפות העולם שנערכה בלונדון באוגוסט 2017 זכתה ברטולטה במדליית ארד בקפיצה לרוחק בתוצאה של 6.97 מטר, אחרי בריטני ריס (7.02 מטר) דריה קלישינה מרוסיה (7.00 מטר). לאחר הקפוצה השלישית היא דורגה רק במקום שישי (6.60 מטר), לאחר הקפיצה החמישית (6.88 מטר) היא עלתה למקום רביעי ורק בקפיצה השישית והאחרונה היא עלתה למקום השלישי בס"מ יותר טוב מאיוונה שפאנוביץ' (6.96 מטר). ברטולטה נישאה ב-2012 לאיש העסקים ג'ון ברטולטה. היא פרסמה כי הוריה עשקו אותה לאורך השנים ואף הכניסו לביתם נער שהתעלל בה מינית בעבר. הוריה הגישו נגדה תביעת דיבה שהסתיימה בפשרה מחוץ לבית המשפט ב-2013. מדיה וקבצים בנושא טיאנה ברטולטה בוויקישיתוף אתר האינטרנט הרשמי של טיאנה ברטולטה (באנגלית) טיאנה ברטולטה, ברשת החברתית אקס (טוויטר) טיאנה ברטולטה, באתר הוועד האולימפי הבין-לאומי טיאנה ברטולטה, באתר olympedia.org טיאנה ברטולטה, באתר התאחדות האתלטיקה הבין-לאומית טיאנה ברטולטה, באתר ליגת היהלום טיאנה ברטולטה, באתר Track and Field (נשים) טיאנה ברטולטה, באתר נבחרת ארצות הברית באתלטיקה אמיר ענבר, טיאנה בארטולטה קופצת רחוק, ולא מביטה לאחור, באתר הארץ, 29 באוגוסט 2017 תוצאות המבחנים האמריקאים Sued by her own parents: Family of U.S. Olympic gold medal winner demand $50,000 over 'lies about sexual abuse and hardship', דיילי מירור, 9 בספטמבר 2012